text: Lange køer efter døds-ulykke
  09 oktober 2013 kl. 09.29
  På begge sider af Lillebælt var der i formiddag store forsinkelser på grund af en ulykke på motorvejen mellem Middelfart og Nørre Aaby. To personer i en varevogn blev dræbt.
  Yderligere to blev lettere kvæstet i forbindelse med ulykken med fire lastbiler og en varebil på den fynske motorvej. Begge de dræbte mænd sad i en polsk indregistreret varebil, som blev klemt mellem to lastbiler. Det er chaufførerne i de to lastbiler, derer lettere kvæstet.
  
  Harmonika-sammenstød
  Ulykken skete kort før 7.43, da politiet blev alarmeret. Den præcise årsag til uheldet er fortsat ukendt.
  - Ved uheldet påkørte en lastbil en forankørende lastbil, siger vagtchef Erik Skov i en pressemeddelelse. Bagved kom en varebil, der kørte op i nummer to lastbil. Bagefter igen kom en lastbil, der påkørte varebilen, som blev klemt op i den forankørende lastbil. Til sidst påkørte endnu en lastbil denne lastbil, lyder det fra vagtchefen.
  Ulykken spærrede motorvejen nær Middelfart i begge retninger. Mange bilister blev forsinket i flere timer.
  